
Δελτίο Τύπου

5 παγκόσμια βραβεία για την ελληνική ψηφιακή τεχνολογία 
στα νέα WITSA Global AI Awards

Η Ελλάδα και ο ΣΕΠΕ ξεχώρισαν στην πρώτη διοργάνωση του διεθνούς θεσμού του WITSA


Ο Σύνδεσμος Επιχειρήσεων Πληροφορικής και Επικοινωνιών Ελλάδας (ΣΕΠΕ) ανακοινώνει με ιδιαίτερη χαρά και τιμή τη σημαντική διεθνή διάκριση και των 5 ελληνικών υποψηφιοτήτων στην πρώτη διοργάνωση των “WITSA Global AI Awards”, ενός νέου διεθνούς θεσμού που δημιουργήθηκε από τον WITSA για να αναδείξει την αριστεία, την καινοτομία και τις πρωτοποριακές εφαρμογές της Τεχνητής Νοημοσύνης παγκοσμίως. Η απονομή των βραβείων πραγματοποιήθηκε την Τρίτη 1 Σεπτεμβρίου 2026 στην Ταϊπέι της Ταϊβάν, στο πλαίσιο του φετινού WITSA Global AI Summit. 

Οι διακρίσεις της Ηλεκτρονικής Διακυβέρνησης Υγείας και Κοινωνικής Ασφάλισης (ΗΔΥΚΑ) και των ελληνικών επιχειρήσεων DOTSOFT, EPSILONNET και MOTOR OIL HELLAS, στην πλέον μετασχηματιστική τεχνολογική επανάσταση της εποχής μας, αυτήν της Τεχνητής Νοημοσύνης, αποτελούν μία ακόμη σημαντική επιτυχία για την ελληνική τεχνολογική καινοτομία, ενισχύοντας τη διεθνή παρουσία και αναγνωρισιμότητα της χώρας μας στον παγκόσμιο ψηφιακό χάρτη. Παράλληλα, αναδεικνύουν τη διαχρονική συμβολή του ΣΕΠΕ στην ανάδειξη και προώθηση της ελληνικής τεχνολογικής αριστείας, καθώς και τη σταθερή του προσήλωση στην υποστήριξη πρωτοβουλιών που ενισχύουν την εξωστρέφεια, την καινοτομία και τη διεθνή ανταγωνιστικότητα του κλάδου.

Μέσα από τη συστηματική συμμετοχή και παρουσία της Ελλάδας στους θεσμούς βράβευσης της παγκόσμιας ψηφιακής καινοτομίας του WITSA επί 20 συναπτά έτη, ο ΣΕΠΕ συμβάλλει στην προβολή των κορυφαίων ελληνικών υποψηφιοτήτων καθώς και στη διεθνή ανάδειξη έργων, οργανισμών και επιχειρήσεων που ξεχωρίζουν για την τεχνολογική τους καινοτομία. Με τις φετινές διακρίσεις στα “2026 WITSA Global AI Awards”, η Ελλάδα αφήνει το αποτύπωμά της δυναμικά και στο νέο θεσμό που φιλοδοξεί να αποτελέσει σημείο αναφοράς, φτάνοντας συνολικά τις 49 βραβεύσεις στην ιστορία  των διοργανώσεων του WITSA.

Στην κατηγορία “Infrastructure”, η DOTSOFT απέσπασε το βραβείο για το έργο “NooN IoT solution”. Το NOONiot (Next Generation Intelligence for Resilience – IoT Platform) της DOTSOFT A.E. είναι ανοιχτή, vendor-neutral και multi-tenant πλατφόρμα που αξιοποιεί την Τεχνητή Νοημοσύνη σε τομείς έξυπνων πόλεων, μεταξύ άλλων ενέργεια, περιβάλλον, κινητικότητα και καθαριότητα. Συνδυάζει ιστορική και προβλεπτική ανάλυση IoT δεδομένων, αυτοματοποιημένη εξαγωγή δεικτών και διάγνωση αναγκών με βάση τη λειτουργία της πόλης. Ενσωματώνει agentic AI σύμβουλο έξυπνης πόλης που απαντά σε ερωτήματα φυσικής γλώσσας και σενάρια what-if, ποσοτικοποιώντας το όφελος μελλοντικών παρεμβάσεων πριν αυτές υλοποιηθούν. Υλοποιήθηκε στο πρόγραμμα «Ανάπτυξη Ψηφιακών Προϊόντων και Υπηρεσιών» του «Ελλάδα 2.0», με χρηματοδότηση της Ευρωπαϊκής Ένωσης–NextGenerationEU (κωδ. έργου 113988)».

Ο Διευθύνων Σύμβουλος της DOTSOFT, κύριος Αναστάσιος Μάνος, δήλωσε: «Η διάκριση της DOTSOFT με το WITSA Global AI Award for Infrastructure αποτελεί σημαντική διεθνή αναγνώριση για ένα προϊόν που σχεδιάστηκε και αναπτύχθηκε εξ ολοκλήρου στην Ελλάδα, με έδρα τη Θεσσαλονίκη. Το βραβείο επιβεβαιώνει ότι η ουσιαστική αξία της Τεχνητής Νοημοσύνης δεν βρίσκεται στην τεχνολογική επίδειξη, αλλά στη μετρήσιμη βελτίωση της λειτουργίας των πόλεων και των υποδομών τους. Με το NOONiot, Δήμοι και Δημόσιοι Οργανισμοί περνούν από την παρακολούθηση στην προληπτική, τεκμηριωμένη λήψη αποφάσεων. Ευχαριστούμε τον ΣΕΠΕ για την υποψηφιότητα και τη στήριξη, καθώς και τον WITSA και τη Διεθνή κριτική επιτροπή για την εμπιστοσύνη τους. Η διάκριση αναδεικνύει και τη σημασία των εθνικών και ευρωπαϊκών πόρων: το NOONiot αναπτύχθηκε στο πλαίσιο του «Ελλάδα 2.0», με χρηματοδότηση της Ευρωπαϊκής Ένωσης - NextGenerationEU - απόδειξη ότι η στοχευμένη στήριξη της έρευνας παράγει προϊόντα διεθνούς εμβέλειας. Μοιραζόμαστε τη διάκριση με τους Δήμους που μας εμπιστεύθηκαν και με την ομάδα της DOTSOFT».

Στην κατηγορία “Public Policy”, η ΗΔΥΚΑ Μ.Α.Ε. απέσπασε το βραβείο για τα έργα “myHealth AI Agent και “AI Agent for Doctors”. Οι δύο εφαρμογές ενσωματώνουν την Τεχνητή Νοημοσύνη στον Εθνικό Ηλεκτρονικό Φάκελο Υγείας και στο οικοσύστημα της Ηλεκτρονικής Συνταγογράφησης, προσφέροντας σε πολίτες και επαγγελματίες Υγείας άμεση, ασφαλή και κατανοητή πρόσβαση σε αξιόπιστη πληροφορία. Η πρωτοβουλία εφαρμόζει αρχές Responsible AI, με ισχυρή προστασία προσωπικών δεδομένων, διαφάνεια και εποπτεία, αποτελώντας μία από τις πρώτες εθνικής κλίμακας εφαρμογές υπεύθυνης ΤΝ στη δημόσια Υγεία στην Ευρώπη.

Η Διευθύνουσα Σύμβουλος της ΗΔΥΚΑ Μ.Α.Ε., κυρία Νίκη Τσούμα, ανέφερε σε δηλώσεις της: «Η διάκριση της ΗΔΥΚΑ Μ.Α.Ε. στο WITSA Global AI Awards 2026, μας γεμίζει ιδιαίτερη ικανοποίηση, γιατί αναγνωρίζει μια συστηματική προσπάθεια  στη χώρα μας, που έχει στο επίκεντρό της την ουσιαστική αξιοποίηση της τεχνολογίας προς όφελος της κοινωνίας.  Για εμάς, η καινοτομία αποκτά πραγματική αξία όταν μεταφράζεται σε πιο απλές, ασφαλείς και αποτελεσματικές υπηρεσίες για τον πολίτη και τον επαγγελματία Υγείας. Το myHealth AI Agent και το AI Agent for Doctors αποτελούν χαρακτηριστικά παραδείγματα αυτής της προσέγγισης, διευκολύνοντας την πρόσβαση σε αξιόπιστη πληροφορία και αξιοποιώντας την Τεχνητή Νοημοσύνη με υπευθυνότητα, διαφάνεια και σεβασμό στην προστασία των προσωπικών δεδομένων.  Η βράβευση αυτή είναι, πάνω απ’ όλα, μια σημαντική αναγνώριση της συστηματικής δουλειάς των στελεχών της ΗΔΥΚΑ Μ.Α.Ε. και μας δίνει ακόμη μεγαλύτερη ώθηση να συνεχίσουμε να αναπτύσσουμε σύγχρονες ψηφιακές υπηρεσίες που ανταποκρίνονται στις πραγματικές ανάγκες των πολιτών και ενισχύουν τον ψηφιακό μετασχηματισμό της Υγείας στη χώρα μας».

Στην κατηγορία “ Entrepreneurship ”, η EPSILONNET απέσπασε το βραβείο για το έργο “EPSILON Smart AI CFO Agent: Intelligent Financial Decisioning for SMEs & SOHO”. Το EPSILON Smart AI CFO Agent είναι μία καινοτόμος εφαρμογή Τεχνητής Νοημοσύνης που φέρνει δυνατότητες οικονομικής ανάλυσης και λήψης αποφάσεων επιπέδου CFO στις μικρές και πολύ μικρές επιχειρήσεις. Μέσα από τις ενσωματωμένες λειτουργίες Agentic AI και CFO Assistant, το EPSILON Smart αξιοποιεί τα πραγματικά εμπορικά και οικονομικά δεδομένα της επιχείρησης για προβλέψεις πωλήσεων, άμεση πρόσβαση σε πληροφορίες μέσω φυσικής γλώσσας, ανάλυση οικονομικών δεικτών, κερδοφορίας, ρευστότητας και κεφαλαίου κίνησης. Στόχος είναι να καταστήσει την προηγμένη Τεχνητή Νοημοσύνη προσιτή, πρακτική και αξιοποιήσιμη στην καθημερινότητα κάθε επιχείρησης.

Ο Πρόεδρος & Διευθύνων Σύμβουλος της EPSILONNET, κύριος Ιωάννης Μίχος, επεσήμανε: «Η διεθνής αυτή διάκριση αποτελεί ιδιαίτερη τιμή για την EPSILONNET και, κυρίως, μία σημαντική αναγνώριση της στρατηγικής μας να μετατρέπουμε την Τεχνητή Νοημοσύνη σε πραγματικό εργαλείο ανάπτυξης για κάθε επιχείρηση. Με το EPSILON Smart και τις δυνατότητες Agentic AI και CFO Assistant, επιδιώκουμε να κάνουμε τεχνολογίες που μέχρι πρόσφατα ήταν διαθέσιμες κυρίως σε μεγάλους οργανισμούς, προσιτές και άμεσα αξιοποιήσιμες από τις μικρές και πολύ μικρές επιχειρήσεις. Η βράβευση από τη WITSA μάς δίνει ακόμη μεγαλύτερη ώθηση να συνεχίσουμε να επενδύουμε στην καινοτομία, δημιουργώντας λύσεις που μετατρέπουν τα δεδομένα σε γνώση, υποστηρίζουν καλύτερες αποφάσεις και ενισχύουν ουσιαστικά την ανταγωνιστικότητα των επιχειρήσεων. Είναι ταυτόχρονα μία σημαντική διεθνής αναγνώριση της ελληνικής τεχνολογίας και των ανθρώπων που την δημιουργούν».

Στις κατηγορίες “Use Cases” και “Talent”, η MOTOR OIL HELLAS απέσπασε τα βραβεία για τα έργα “AI-Powered Conversation Intelligence – nrg” και “Building AI Talent at Scale: From Awareness to Enterprise-Wide AI Adoption” αντίστοιχα. Η nrg, μέλος του Ομίλου Motor Oil, αξιοποιεί το AI Conversation Intelligence για να μετατρέπει περισσότερες από 350.000 εισερχόμενες κλήσεις πελατών ετησίως σε αξιοποιήσιμη επιχειρησιακή γνώση. Η πλατφόρμα χρησιμοποιεί μεγάλα γλωσσικά μοντέλα για μεταγραφή και σύνοψη συνομιλιών, ανάλυση συναισθήματος και αναγνώριση θεμάτων και συμπεριφορικών ενδείξεων. Η εφαρμογή προσφέρει πληρέστερη εικόνα της εμπειρίας και των αναγκών των πελατών, υποστηρίζοντας αποτελεσματικότερα τις ομάδες εξυπηρέτησης και διατήρησης πελατών. Μετά την εφαρμογή της, το μέσο μηνιαίο ποσοστό εγκαταλελειμμένων κλήσεων μειώθηκε από 4,1% το Α΄ εξάμηνο του 2025 σε 2,9% το Β΄ εξάμηνο.

Επιπλέον, ο Όμιλος Motor Oil έχει αναπτύξει ένα ολοκληρωμένο πρόγραμμα για την ενίσχυση των δεξιοτήτων και την υιοθέτηση της Τεχνητής Νοημοσύνης σε όλο τον οργανισμό. Ξεκινώντας από το AI Garage και τη δημιουργία μιας κοινότητας AI champions, προχώρησε στη συνδιαμόρφωση εφαρμογών AI με τις επιχειρησιακές ομάδες αλλά και στη δημιουργία εξειδικευμένου AI Centre of Excellence. Σήμερα, το Group-wide AI Adoption Program απευθύνεται σε περίπου 1.900 εργαζομένους και υποστηρίζεται από ένα δίκτυο 100–140 AI Ambassadors, δημιουργώντας ένα ολοκληρωμένο και επεκτάσιμο μοντέλο ανάπτυξης AI δεξιοτήτων και ουσιαστικής ενσωμάτωσης της Τεχνητής Νοημοσύνης στην καθημερινή εργασία.

O Group CIO της MOTOR OIL HELLAS, κύριος Νίκος Γιαννακάκης, ανέφερε: «Οι δύο διακρίσεις στα WITSA Global AI Awards αποτελούν σημαντική αναγνώριση της προσπάθειας που κάνουμε στον Όμιλο Motor Oil να ενσωματώνουμε την Τεχνητή Νοημοσύνη με ουσιαστικό τρόπο στη λειτουργία μας. Για εμάς, η αξιοποίηση του AI δεν αφορά μόνο την τεχνολογία, αλλά κυρίως τους ανθρώπους που τη χρησιμοποιούν και την αξία που μπορεί να δημιουργήσει στην καθημερινή εργασία και στην εμπειρία των πελατών μας. Επενδύουμε συστηματικά στην ανάπτυξη δεξιοτήτων, στη συνεργασία μεταξύ τεχνολογικών και επιχειρησιακών ομάδων και στην υλοποίηση εφαρμογών με απτά και μετρήσιμα αποτελέσματα. Η διεθνής αυτή αναγνώριση επιβεβαιώνει την κατεύθυνση που έχουμε επιλέξει και μας ενθαρρύνει να συνεχίσουμε να διευρύνουμε την αξιοποίηση της Τεχνητής Νοημοσύνης σε όλο τον Όμιλο».

Με τη σειρά της, η Πρόεδρος του Δ.Σ. του ΣΕΠΕ, κυρία Γιώτα Παπαρίδου, δήλωσε: «Οι φετινές διακρίσεις στα νεοσύστατα WITSA Global ΑΙ Awards αποτελούν μια ακόμη διεθνή επιβεβαίωση της δυναμικής του ελληνικού οικοσυστήματος τεχνολογίας και καινοτομίας και ειδικότερα, της ικανότητάς του να αναπτύσσει και να αξιοποιεί τεχνολογίες Τεχνητής Νοημοσύνης με διεθνή αναγνώριση. Οι ελληνικές επιχειρήσεις και οι δημόσιοι οργανισμοί ξεχωρίζουν διαχρονικά στις βραβεύσεις του WITSA, με τις συνολικά 49 διακρίσεις που έχουν λάβει, σε 20 συναπτά έτη συμμετοχής του ΣΕΠΕ σε αυτές, να αποτελούν επίδοση υψηλότερη από εκείνη πολλών τεχνολογικών υπερδυνάμεων. Η φετινή αναγνώριση, σε έναν τομέα αιχμής όπως η Τεχνητή Νοημοσύνη, επιβεβαιώνει ότι η Ελλάδα διαθέτει πλέον ηγετική παρουσία στην πιο μετασχηματιστική τεχνολογική αλλαγή της εποχής μας. Για τον ΣΕΠΕ, η διεθνής προβολή των ελληνικών τεχνολογικών επιτευγμάτων αποτελεί σταθερή προτεραιότητα. Οι διακρίσεις αυτές είναι λόγος υπερηφάνειας αλλά και ένα ισχυρό μήνυμα για τις δυνατότητες της χώρας να πρωταγωνιστήσει στη νέα ψηφιακή εποχή. Θερμά συγχαρητήρια σε όλους τους φετινούς διακριθέντες, που με το έργο τους ενισχύουν το διεθνές αποτύπωμα της ελληνικής τεχνολογικής επιχειρηματικότητας».

Ο ΣΕΠΕ στηρίζει διαχρονικά τις ελληνικές υποψηφιότητες στα παγκόσμια βραβεία τεχνολογικής καινοτομίας του WITSA, με στόχο να αναδεικνύει σε διεθνές επίπεδο καινοτόμες πρωτοβουλίες, εφαρμογές και επιχειρηματικές πρακτικές που αποτυπώνουν τη δυναμική και το σύγχρονο ψηφιακό αποτύπωμα της χώρας, ενισχύοντας τη διεθνή εξωστρέφεια των ελληνικών επιχειρήσεων.

Ο WITSA ιδρύθηκε το 1978 και αποτελεί τη διεθνή συμμαχία φορέων και συνδέσμων του κλάδου της πληροφορικής από περισσότερες από 80 χώρες, οι οποίοι εκπροσωπούν σήμερα πάνω από το 90% της παγκόσμιας αγοράς τεχνολογίας.


###


Σχετικά με τον ΣΕΠΕ

Ο Σύνδεσμος Επιχειρήσεων Πληροφορικής & Επικοινωνιών Ελλάδας ιδρύθηκε το Φεβρουάριο του 1995. Ο ΣΕΠΕ, ως θεσμικός συνομιλητής και εταίρος της πολιτείας, παρέχει έγκυρη και υπεύθυνη γνωμοδότηση για τη βέλτιστη αξιοποίηση της χρήσης των Τεχνολογιών Πληροφορικής και Επικοινωνιών, με στόχο την ανάπτυξη της ελληνικής κοινωνίας και οικονομίας.

Τα μέλη του ΣΕΠΕ είναι επιχειρήσεις του κλάδου Ψηφιακής Τεχνολογίας απ’ όλη την Ελλάδα, οι οποίες παρέχουν εργασία σε περισσότερους από 100.000 εργαζομένους και εκπροσωπούν περίπου το 95% του συνολικού κύκλου εργασιών της εγχώριας αγοράς, ποσοστό το οποίο αντιστοιχεί περίπου στο 8% του ΑΕΠ.

Ο ΣΕΠΕ είναι μέλος του Ευρωπαϊκού Συνδέσμου Βιομηχανίας Ψηφιακής Τεχνολογίας (DIGITALEUROPE) και του Παγκοσμίου Συνδέσμου Υπηρεσιών Καινοτομίας και Τεχνολογίας (WITSA).

